皇甫汸
酬孙子贻古镜歌
美人贻我古明镜，月可拟形冰拟莹。拜受何如怀璧归，相盼岂异投珠赠。面拭银华若发型，背错雕文恍难认。虫蟠蚓结秀色斑，博物云自开元间。绳穷缄启四座朗，整冠省带愁人颜。少年被服多冶艳，盛饰入朝观者羡。蛾眉讵知众女嫉，纤腰翻承后宫谴。世途黮黯不堪陈，魑魅纵横昼向人。却诋林宗虚秉鉴，争言柱下只同尘。从此年华憔悴尽，经月忘沐耻荣进。映玉都非裴楷容，素毛渐改潘仁鬓。君不见徐卿持节迈湘浔，李生一镜价千金。嘉惠慷慨情犹古，短歌流传称至今。愧我微才响谁嗣，荷君末光良自钦。世交纷纷总如面，何以报之惟此心。